**กฎหมายคืออะไร**

กฎหมายคือข้อบังคับของรัฐ ที่บัญญัติขึ้นเพื่อใช้ควบคุมพฤติกรรมของพลเมือง มีลักษณะเป็นกฎเกณฑ์ เพื่อให้เกิดความสงบเรียบร้อยในสังคม หากใครฝ่าฝืน จะถูกลงโทษ

**กฎหมายสำคัญอย่างไร**

กฎหมายมีความสำคัญต่อสังคมในด้านต่างๆ ดังนี้

1. กฎหมายสร้างความเป็นระเบียบและความสงบเรียบร้อยให้กับสังคมและประเทศชาติ

เมื่ออยู่รวมกันเป็นสังคมทุกคนจำเป็นต้องมีบรรทัดฐาน ซึ่งเป็นแนวทางปฏิบัติยึดถือเพื่อความสงบเรียบร้อย ความเป็นปึกแผ่นของกลุ่ม

2. กฎหมายเกี่ยวข้องกับการดำเนินชีวิตของมนุษย์

พลเมืองไทยทุกคนต้องปฏิบัติตนตามข้อบังคับของกฎหมาย ถ้าใครฝ่าฝืนไม่ปฏิบัติตามต้องได้รับโทษ กฎหมายจะเกี่ยวข้องกับการดำรงชีวิตของเราตั้งแต่เกิดจนกระทั่งตาย  
  3. กฎหมายก่อให้เกิดความเป็นธรรมในสังคม

คนเราทุกคนย่อมต้องการความยุติธรรมด้วยกันทั้งสิ้น การที่จะตัดสินว่าการกระทำใดถูกต้องหรือไม่นั้น ย่อมต้องมีหลักเกณฑ์ ฉะนั้น กฎหมายจึงเป็นกฎเกณฑ์สำคัญที่เป็นหลักของความยุติธรรม  
  4. กฎหมายเป็นหลักในการพัฒนาคุณภาพชีวิตของประชาชน

การกำหนดนโยบายพัฒนาประเทศให้เจริญก้าวหน้าไปในทางใด หรือคุณภาพของพลเมืองเป็นอย่างไร จำเป็นต้องมีกฎหมายออกมาใช้บังคับ เพื่อให้ได้ผลตามเป้าหมายของการพัฒนาที่กำหนดไว้ ดังจะเห็นได้จากการที่กฎหมายได้กำหนดให้บุคคลมีสิทธิได้รับการศึกษาขั้นพื้นฐานไม่น้อยกว่า 12 ปี โดยรัฐเป็นผู้จัดการศึกษาให้แก่ประชาชนอย่างทั่วถึงและมีคุณภาพโดยไม่เก็บค่าใช้จ่ายนั้น ย่อมส่งผลให้ คุณภาพด้านการศึกษาของประชาชนสูงขึ้น หรือการที่กฎหมายกำหนดให้ประชาชนทุกคนมีหน้าที่พิทักษ์ปกป้อง และสืบสานศิลปวัฒนธรรมของชาติ ภูมิปัญญาท้องถิ่น รวมถึงการอนุรักษ์ทรัพยากรธรรมชาติและสิ่งแวดล้อม ย่อมทำให้สังคมและสภาพความเป็นอยู่ของประชาชนมีมาตรฐานดีขึ้น

**ระบบของกฎหมาย**

กฎหมาย มี 2 ระบบ คือ ระบบกฎหมายลายลักษณ์อักษร และระบบไม่เป็นลายลักษณ์อักษรหรือเรียกอีกอย่างว่า ระบบจารีตประเพณี

ระบบลายลักษณ์อักษร ( Civil law System) ประเทศไทยใช้ระบบนี้เป็นหลัก กระบวนการจัดทำกฎหมายมีขั้นตอนที่เป็นระบบ มีการจดบันทึก มีการกลั่นกรองของฝ่ายนิติบัญญัติคือ รัฐสภา มีการจัดหมวดหมู่กฎหมายของตัวบทและแยกเป็นมาตรา เมื่อผ่านการกลั่นกรองจากรัฐสภาแล้ว จะประกาศใช้เป็นกฎหมายโดยราชกิจจานุเบกษา กฎหมายลายลักษณ์อักษรนี้ ได้แก่ รัฐธรรมนูญ พระราชบัญญัติ พระราชกำหนด พระราชกฤษฎีกา กฎกระทรวง

ระบบไม่เป็นลายลักษณ์อักษรหรือจารีตประเพณี ( Common Law System) เป็นกฎหมายที่มิได้มีการจัดทำเป็นลายลักษณ์อักษร ไม่มีการจัดเป็นหมวดหมู่ และไม่มีมาตรา หากแต่เป็นบันทึกความจำตามขนบธรรมเนียมประเพณีที่ใช้กันต่อๆมา ตั้งแต่บรรพบุรุษรวมทั้งบันทึกคำพิพากษาของศาลที่พิพากษาคดีมาแต่ดั้งเดิม ประเทศที่ใช้กฎหมายจารีตประเพณีหรือไม่เป็นลายลักษณ์อักษร ได้แก่ ประเทศอังกฤษและประเทศทั้งหลายในเครือจักรภพของอังกฤษ

**ประเภทของกฎหมาย**

1.แบ่งตามลักษณะการใช้กฎหมาย

                การแบ่งประเภทกฎหมายตามลักษณะการใช้กฎหมาย  ต้องคำนึงถึงบทบาทและหน้าที่  การนำเอากฎหมายไปใช้เป็นหลัก ซึ่งแบ่งได้เป็น 2 ประเภท คือ กฎหมายสารบัญญัติ และกฎหมายวิธีสบัญญัติ

กฎหมายสารบัญญัติ คือ กฎหมายที่บัญญัติถึงสิทธิและหน้าที่ของบุคคล กำหนด ข้อบังคับความประพฤติของบุคคลทั้งในทางแพ่งและในทางอาญา โดยเฉพาะในทางอาญา คือ ประมวลกฎหมายอาญา จะบัญญัติลักษณะการกระทำอย่างใดเป็นความผิดระบุองค์ประกอบความผิดและกำหนดโทษไว้ว่าจะต้องรับโทษอย่างไร และในทางแพ่ง คือ ประมวลกฎหมายแพ่งและพาณิชย์  จะกำหนดสาระสำคัญของบทบัญญัติว่าด้วยนิติสัมพันธ์ระหว่างบุคคลในฐานะต่างๆ ตามกฎหมาย เช่น นิติกรรม หนี้ สัญญา เอกเทศสัญญา เป็นต้น

กฎหมายวิธีสบัญญัติ คือ กฎหมายที่บัญญัติถึงวิธีการปฏิบัติด้วยการนำเอากฎหมายสารบัญญัติไปใช้ไปปฏิบัตินั่นเอง เช่น ไปดำเนินคดีในศาลหรือเรียกว่า  กฎหมายวิธีพิจารณาความก็ได้  กฎหมายวิธีสบัญญัติ    จะกำหนดระเบียบ ระบบ ขั้นตอนในการใช้ เช่น กำหนดอำนาจเจ้าหน้าที่ของรัฐในการดำเนินคดีอาญาต่อผู้ต้องหา วิธีการร้องทุกข์ วิธีการสอบสวนวิธีการนำคดีที่มีปัญหาฟ้องต่อศาล วิธีการพิจารณาคดีต่อสู้คดี ในศาลรวมทั้งการบังคับคดีตามคำสั่ง หรือคำพิพากษาของศาล เป็นต้น กฎหมายวิธีสบัญญัติ จะกำหนดไว้ในประมวลกฎหมายวิธีพิจารณา    ความอาญา ประมวลกฎหมายวิธีพิจารณาความแพ่งเป็นหลัก

2.แบ่งตามบทบัญญัติในกฎหมายที่มีความสัมพันธ์กับประชาชน

กฎหมายมหาชน เป็นกฎหมายที่รัฐตราออกใช้กำหนดความสัมพันธ์ระหว่างรัฐกับ ประชาชนการบริหารประเทศ รัฐมีฐานะเป็นผู้ปกครองประชาชนด้วยการออกกฎหมายและให้ประชาชนปฏิบัติตามกฎหมาย เพื่อให้เกิดความสงบเรียบร้อยแก่สังคม จึงตรากฎหมายประเภทมหาชนซึ่งเกี่ยวข้องกับประชาชนเป็นส่วนรวมทั้งประเทศ และทุกคนต้องปฏิบัติตามกฎหมายการไม่ปฏิบัติตามกฎหมายจะมีผลกระทบต่อบุคคลของประเทศเป็นส่วนรวม จึงเรียกว่า กฎหมายมหาชน กฎหมายประเภทนี้ ได้แก่ กฎหมายรัฐธรรมนูญ กฎหมายปกครอง เช่น พระราชบัญญัติระเบียบบริหารราชการแผ่นดิน กฎหมายอาญา เป็นต้น

กฎหมายเอกชน เป็นกฎหมายที่กำหนดความสัมพันธ์ระหว่างเอกชนกับเอกชน ด้วย กันเอง เป็นความสัมพันธ์ในเรื่องสิทธิและหน้าที่ระหว่างคู่สัญญา คือ เอกชนด้วยกันเอง รัฐไม่ได้เข้าไปยุ่งเกี่ยวด้วย เพราะไม่มีผลกระทบต่อสังคมส่วนรวม  จึงให้ประชาชนมีอิสระกำหนดความสัมพันธ์ระหว่างกันภายในกรอบของกฎหมายเพื่อคุ้มครองความเสมอภาคมิให้เอาเปรียบต่อกันจนเกิดความไม่เป็นธรรมขึ้นต่อ   การดำรงชีวิตประจำวัน กฎหมายเอกชน ได้แก่ กฎหมายแพ่งทั้งหลายตามประมวลกฎหมายแพ่งและพาณิชย์ เป็นต้น

**กฎหมายไทยมาจากไหน**

ประเทศไทยเป็นระบบกฎหมายลายลักษณ์อักษรหรือที่เรียกว่า Civil Law ดังนั้นสิ่งที่จะมาใช้บังคับเป็นกฎหมายย่อมต้องมีการถูกเขียนหรือตีตราขึ้นเป็นลายลักษณ์อักษรเสียก่อนจากรัฐ

รัฐแต่ละรัฐย่อมมีอำนาจอธิปไตยเป็นของตนเอง ในประเทศไทยแบ่งการใช้อำนาจอธิปไตยออกเป็น 3 อำนาจ

1.อำนาจนิติบัญญัติ ใช้อำนาจผ่านทางรัฐสภา มีหน้าที่ตรากฎหมาย

2.อำนาจบริหาร ใช้อำนาจผ่านทางรัฐบาล มีหน้าที่บริหารประเทศ

3.อำนาจตุลาการ ใช้อำนาจผ่านทางศาล มีหน้าที่ยุติข้อพิพาท

โดยหลักแล้วอำนาจในการตรากฎหมายจะเป็นอำนาจของฝ่ายนิติบัญญัติ แต่ในบางกรณีรัฐบาลอาจใช้อำนาจตรากฎหมายได้ โดยรัฐบาลอาศัยอำนาจจากรัฐธรรมนูญ เช่น กรณีตราพรก.

**ลำดับศักดิ์ของกฎหมาย**

การมีลำดับศักดิ์ของกฎหมายเป็นแนวความคิดทางกฎหมายของฝรั่งเศส ซึ่งกำหนดลำดับชั้นระหว่างกฎหมายประเภทต่างๆ ซึ่งทำให้ผู้มีอำนาจในการตรากฎหมายที่มีศักดิ์ด้อยกว่าต้องเคารพและไม่ สามารถตรากฎหมายที่ละเมิดกฎหมายที่มีศักดิ์สูงกว่าได้

1.[รัฐธรรมนูญ](http://th.wikipedia.org/wiki/%25e0%25b8%25a3%25e0%25b8%25b1%25e0%25b8%2590%25e0%25b8%2598%25e0%25b8%25a3%25e0%25b8%25a3%25e0%25b8%25a1%25e0%25b8%2599%25e0%25b8%25b9%25e0%25b8%258d)

2.[พระราชบัญญัติประกอบรัฐธรรมนูญ](http://th.wikipedia.org/wiki/%25e0%25b8%259e%25e0%25b8%25a3%25e0%25b8%25b0%25e0%25b8%25a3%25e0%25b8%25b2%25e0%25b8%258a%25e0%25b8%259a%25e0%25b8%25b1%25e0%25b8%258d%25e0%25b8%258d%25e0%25b8%25b1%25e0%25b8%2595%25e0%25b8%25b4%25e0%25b8%259b%25e0%25b8%25a3%25e0%25b8%25b0%25e0%25b8%2581%25e0%25b8%25ad%25e0%25b8%259a%25e0%25b8%25a3%25e0%25b8%25b1%25e0%25b8%2590%25e0%25b8%2598%25e0%25b8%25a3%25e0%25b8%25a3%25e0%25b8%25a1%25e0%25b8%2599%25e0%25b8%25b9%25e0%25b8%258d)

3.[พระราชบัญญัติ](http://th.wikipedia.org/wiki/%25e0%25b8%259e%25e0%25b8%25a3%25e0%25b8%25b0%25e0%25b8%25a3%25e0%25b8%25b2%25e0%25b8%258a%25e0%25b8%259a%25e0%25b8%25b1%25e0%25b8%258d%25e0%25b8%258d%25e0%25b8%25b1%25e0%25b8%2595%25e0%25b8%25b4)

4.[พระราชกำหนด](http://th.wikipedia.org/wiki/%25e0%25b8%259e%25e0%25b8%25a3%25e0%25b8%25b0%25e0%25b8%25a3%25e0%25b8%25b2%25e0%25b8%258a%25e0%25b8%2581%25e0%25b8%25b3%25e0%25b8%25ab%25e0%25b8%2599%25e0%25b8%2594)

5.[พระราชกฤษฎีกา](http://th.wikipedia.org/wiki/%25e0%25b8%259e%25e0%25b8%25a3%25e0%25b8%25b0%25e0%25b8%25a3%25e0%25b8%25b2%25e0%25b8%258a%25e0%25b8%2581%25e0%25b8%25a4%25e0%25b8%25a9%25e0%25b8%258e%25e0%25b8%25b5%25e0%25b8%2581%25e0%25b8%25b2)

6.[กฎกระทรวง](http://th.wikipedia.org/wiki/%25E0%25B8%2581%25E0%25B8%258E%25E0%25B8%2581%25E0%25B8%25A3%25E0%25B8%25B0%25E0%25B8%2597%25E0%25B8%25A3%25E0%25B8%25A7%25E0%25B8%2587)

7.ข้อบัญญัติท้องถิ่น ได้แก่ ข้อบัญญัติกรุงเทพมหานคร และข้อบัญญัติเมืองพัทยา

**โทษทางแพ่ง โทษทางอาญา**

โทษทางแพ่ง ก็คือการชดใช้ค่าเสียหายให้แก่ผู้เสียหาย ซึ่งเรียกว่า “ค่าสินไหมทดแทน”

โทษทางอาญามี 5 ขั้น(สถาน) ได้แก่ประหารชีวิต จำคุก กักขัง ปรับ ริบทรัพย์สิน

**ศาลไทย**

ตามรัฐธรรมนูญแห่งราชอาณาจักรไทยฉบับปัจจุบัน คือ [รัฐธรรมนูญแห่งราชอาณาจักรไทย (พุทธศักราช 2550)](http://th.wikipedia.org/wiki/%25E0%25B8%25A3%25E0%25B8%25B1%25E0%25B8%2590%25E0%25B8%2598%25E0%25B8%25A3%25E0%25B8%25A3%25E0%25B8%25A1%25E0%25B8%2599%25E0%25B8%25B9%25E0%25B8%258D%25E0%25B9%2581%25E0%25B8%25AB%25E0%25B9%2588%25E0%25B8%2587%25E0%25B8%25A3%25E0%25B8%25B2%25E0%25B8%258A%25E0%25B8%25AD%25E0%25B8%25B2%25E0%25B8%2593%25E0%25B8%25B2%25E0%25B8%2588%25E0%25B8%25B1%25E0%25B8%2581%25E0%25B8%25A3%25E0%25B9%2584%25E0%25B8%2597%25E0%25B8%25A2_%2528%25E0%25B8%259E%25E0%25B8%25B8%25E0%25B8%2597%25E0%25B8%2598%25E0%25B8%25A8%25E0%25B8%25B1%25E0%25B8%2581%25E0%25B8%25A3%25E0%25B8%25B2%25E0%25B8%258A_2550%2529) มาตรา 197 ถึงมาตรา 228 กำหนดศาลไทยมี 4 ประเภท ดังต่อไปนี้

1. [ศาลรัฐธรรมนูญ](http://th.wikipedia.org/wiki/%25E0%25B8%25A8%25E0%25B8%25B2%25E0%25B8%25A5%25E0%25B8%25A3%25E0%25B8%25B1%25E0%25B8%2590%25E0%25B8%2598%25E0%25B8%25A3%25E0%25B8%25A3%25E0%25B8%25A1%25E0%25B8%2599%25E0%25B8%25B9%25E0%25B8%258D_%2528%25E0%25B8%259B%25E0%25B8%25A3%25E0%25B8%25B0%25E0%25B9%2580%25E0%25B8%2597%25E0%25B8%25A8%25E0%25B9%2584%25E0%25B8%2597%25E0%25B8%25A2%2529)

ศาลรัฐธรรมนูญ (constitutional court) เป็นศาลสูงที่มีอำนาจพิจารณาพิพากษาเกี่ยวกับกฎหมายรัฐธรรมนูญ โดยมีอำนาจหลักที่จะวินิจฉัยว่า กฎหมายใดมีปัญหาเรื่องความชอบด้วยรัฐธรรมนูญหรือไม่ เช่น ขัดกับสิทธิและเสรีภาพตามที่รัฐธรรมนูญรับรองไว้หรือไม่

2. [ศาลยุติธรรม](http://th.wikipedia.org/wiki/%25E0%25B8%25A8%25E0%25B8%25B2%25E0%25B8%25A5%25E0%25B8%25A2%25E0%25B8%25B8%25E0%25B8%2595%25E0%25B8%25B4%25E0%25B8%2598%25E0%25B8%25A3%25E0%25B8%25A3%25E0%25B8%25A1_%2528%25E0%25B8%259B%25E0%25B8%25A3%25E0%25B8%25B0%25E0%25B9%2580%25E0%25B8%2597%25E0%25B8%25A8%25E0%25B9%2584%25E0%25B8%2597%25E0%25B8%25A2%2529)

ศาลยุติธรรม (The Court of Justice) เป็นศาลที่มีอำนาจพิจารณาพิพากษาคดีทั้งปวง เช่นคดีแพ่ง คดีอาญา โดยศาลยุติธรรมได้แก่ ศาลจังหวัด ศาลแพ่ง ศาลอาญา ศาลเยาวชนและครอบครัว ศาลแรงงาน ศาลภาษีอากร ศาลทรัพย์สินทางปัญญาและการค้าระหว่างประเทศ ศาลล้มละลาย เป็นต้น

3. [ศาลปกครอง](http://th.wikipedia.org/wiki/%25E0%25B8%25A8%25E0%25B8%25B2%25E0%25B8%25A5%25E0%25B8%259B%25E0%25B8%2581%25E0%25B8%2584%25E0%25B8%25A3%25E0%25B8%25AD%25E0%25B8%2587_%2528%25E0%25B8%259B%25E0%25B8%25A3%25E0%25B8%25B0%25E0%25B9%2580%25E0%25B8%2597%25E0%25B8%25A8%25E0%25B9%2584%25E0%25B8%2597%25E0%25B8%25A2%2529)

ศาลปกครอง (Administrative court) เป็นศาลชำนัญพิเศษด้าน[กฎหมายปกครอง](http://th.wikipedia.org/wiki/%25E0%25B8%2581%25E0%25B8%258E%25E0%25B8%25AB%25E0%25B8%25A1%25E0%25B8%25B2%25E0%25B8%25A2%25E0%25B8%259B%25E0%25B8%2581%25E0%25B8%2584%25E0%25B8%25A3%25E0%25B8%25AD%25E0%25B8%2587) โดยเฉพาะด้านข้อพิพาทเกี่ยวกับการใช้[อำนาจรัฐ](http://th.wikipedia.org/w/index.php?title=%25E0%25B8%25AD%25E0%25B8%25B3%25E0%25B8%2599%25E0%25B8%25B2%25E0%25B8%2588%25E0%25B8%25A3%25E0%25B8%25B1%25E0%25B8%2590&action=edit&redlink=1) จัดตั้งขึ้นเพื่อสร้างความมั่นใจว่า ราชการเป็นไปตามกฎหมาย

4. [ศาลทหาร](http://th.wikipedia.org/wiki/%25E0%25B8%25A8%25E0%25B8%25B2%25E0%25B8%25A5%25E0%25B8%2597%25E0%25B8%25AB%25E0%25B8%25B2%25E0%25B8%25A3_%2528%25E0%25B8%259B%25E0%25B8%25A3%25E0%25B8%25B0%25E0%25B9%2580%25E0%25B8%2597%25E0%25B8%25A8%25E0%25B9%2584%25E0%25B8%2597%25E0%25B8%25A2%2529)

**ลำดับชั้นศาล**

ปกติแล้วระบบกฎหมายไทยจะมีอยู่ 3 ชั้นศาล คือ ศาลชั้นต้น ศาลอุทธรณ์ ศาลฎีกา

นอกจากนี้บางศาลมีการแบ่งที่แตกต่างออกไปเช่น ศาลปกครอง มี 2 ชั้น ศาลได้แก่ ศาลปกครองชั้นต้น ศาลปกครองสูงสุด  
 โดยแต่ละครั้งที่มีเรื่องขึ้นสู่ศาลนั้น จะต้องเริ่มต้นยื่นฟ้องที่ศาลลำดับแรกสุดของแต่ละประเภทศาลเสมอ เช่น ศาลยุติธรรม ต้องยื่นฟ้องศาลชั้นต้นก่อน เมื่อศาลชั้นต้นพิพากษาแล้ว หากไม่พอใจจึงจะมีสิทธิยื่นฟ้องอุทธรณ์ได้ และหากไม่พอใจคำพิพากษาอุทธรณ์จึงจะมีสิทธิยื่นฟ้องฎีกาได้ เป็นเช่นนี้เพื่อให้คำฟ้องที่ยื่นมาได้ผ่านกระบวนพิจารณาของศาลในชั้นศาลนั้นๆก่อน จึงจะเลื่อนผ่านไปศาลลำดับชั้นสูงกว่าได้